मॉडल संत कहे जाने वाले भय्यू महाराज की खुदकुशी मामले में अभी पुलिस की जांच किसी नतीजे पर नहीं पहुंची है। लेकिन बताया जा रहा है कि उनकी दूसरी पत्‍नी से उनके संबंधों के एंगल पर भी जांच चल रही है। भय्यू महाराज ने अप्रैल 2017 में आयुषी से दूसरी शादी की थी। वह खुद हमेशा सफेद कपड़ों में रहते थे, लेकिन केसरिया रंग उन्‍हें काफी पसंद था। बताया जाता है कि जिस दिन (12 जून) उन्‍होंने खुदकुशी की, उस दिन भी पत्‍नी को इसी रंग की साड़ी पहनने के लिए दी थी। आयुषी वही साड़ी पहन कर ही डिग्री लेने यूनिवर्सिटी गई थीं। महाराष्ट्र की रहने वाली आयुषी इंदौर में मेडिकल की पढ़ाई करने के लिए आईं थीं। उन दिनों आयुषी इंदौर के हॉस्टल में रहती थीं। भय्यू जी से उनका पहला परिचय अन्ना आंदोलन के समय हुआ था। आयुषी के पिता पांच भाई थे। सभी भय्यू जी के प्रति श्रद्धा रखते ​थे। पढ़ाई पूरी करने के बाद आयुषी को भय्यू जी के आश्रम में सोशल मीडिया मैनेजर का काम मिल गया।